钦定古今图书集成/明伦汇编/交谊典/第054卷 > 《上巳泛舟昆明池宴宗主簿席序》前人
## 钦定古今图书集成/明伦汇编/交谊典/第054卷 > 《上巳泛舟昆明池宴宗主簿席序》前人

仆不游于兹，十有五载矣。心由物感，遐矣不忘，迹为
事牵，近而难挹。南阳宗邕，文通学古，器重名高。令君
有奉倩象贤，丞相生元成迈德，暮春修以文之会，上
巳邀祓禊之游。乃结搢绅，撰清晨。殷殷辚辚，敲雾惊
尘。望于昆明之滨，观其大浸川陆，博资畿甸，凫！发
海。来往沉浮；日月丽天，东西出入。千年珍馆，无复豫
章；四面金堤，仍同树杞。是日也，驾肩错毂，备朝野之
欢娱；袪服靓妆，匝都城之里闬。翠幕星布，锦帆霞属。
馀沥下醉于绡人，新声远聒于川后。纵目遐览，识皇
代之承平；得意同归，有吾侪之行乐。高朋一座，桂树
藂生；君子肆筵，玉山交映。束晳以言谈得俊，张华以
《史》《汉》先鸣。登旨酒而无荒，弦清琴而自逸。于是涉连
闼，命孤舟。桃水涨而浦红，𬞟风摇而浪白。逼匡阜兮
遵彭蠡，邈矣载浮；指衡岳而超洞庭，眇焉疑到。曲岛
之光灵乍合，神魂密游；中流之萍藻忽开，龟鱼潜动。
晞镂鲸而鼓棹，共看烧劫之灰；历牵牛而问津，欲取
支机之石。晴光划野，有象而必形；“夕阳照山，无奇而
不见。”思溢今古，心摇草木。汉家城阙，遗之以杂霸之
风；秦塞膏腴，润之以太平之色。景穷胜践，归限严𬮱，
思染翰于上林，愿挥戈于濛氾。主称未醉，唯见马驻
浮云；宾共少留，自有鱼衔明月。宫商待𨙫，群公之获
助已多；序引先题，下走之求蒙不逮。请授素幅，以颂
佳游，使一时之兴咏遥存，千古之姓名常在。